Imaginile de la evenimentul RXF în care două femei, Roxana Țuțu și Beatrice Ungureanu, au intrat în ring și au fost puse la pământ de „Perversul” de pe Târgu Ocna s-au viralizat rapid. Gabriela Firea, candidata PSD pentru Primăria București, s-a declarat oripilată.
Sala Polivalentă a fost plină cu ocazia galei RXF. În unul din meciuri, două femei au intrat în ring pentru a se duela cu „Perversul” de pe Târgu Ocna. Cele două au fost lovite cu pumnul de bărbat și puse la pământ.
Gabriela Firea a vorbit despre acest eveniment. Aceasta a ținut să transmită un mesaj clar împotriva violenței asupra femeilor. Firea este de părere că aceste imagini ar putea avea un efect negativ asupra societății, întrucât pot încuraja manifestările negative din partea bărbaților.
„Nu am putut privi imaginile de la competiția sportivă unde un bărbat a intrat în ring, să se lupte cot la cot, cu două femei. Am citit, însă, opiniile de după acest eveniment și sunt total intrigată.
Violența asupra femeii exercitată în scop demonstrativ, de spectacol, încurajează tot violența asupra femeii. Există deja suficientă violență în societate împotriva femeii, nu e nevoie să facem show din asta. Sportul înseamnă altceva, nu să le arătăm tuturor cum o femeie poate fi lovită violent de un bărbat! Ce vrem să demonstrăm prin asta?
Susțin emanciparea femeii și lupta doamnelor pentru drepturi egale cu bărbații, însă consider că merită să luptăm deopotrivă și pentru capacitatea de a privi critic la manifestările din societate, când acestea pot încuraja fenomene pe care, de fapt, încercăm să le combatem. Cred de asemenea, în capacitatea femeii de a avea performanțe sportive la fel ca și un bărbat și am susținut competițiile sportive”, a transmis fostul primar al Bucureștiului pe contul personal de Facebook.
În plus, Firea a scos în evidență faptul că în prezent numărul de acte de violență împotriva femeilor crește iar acest eveniment, deși a fost unul demonstrativ, nu poate face decât rău. Astfel, mesajul promovat de organizatorii galei RXF este criticat de candidata PSD pentru Primăria București.
„Problema este de principiu și mai ales de mesaj: ceea ce aparent poate fi controlat în spațiul unei organizări sportive, poate scăpa de sub control, poate fi foarte prost înțeles și cel mai probabil, poate deveni o incitare, în viața de zi cu zi. Iar ceea ce spun nu este teorie.
Cea mai bună dovadă este că presa semnalează constant creșterea numărului de acte de violență împotriva femeii, iar statisticile oficiale le confirmă. Există o creștere cu aproape 20 de mii de cazuri în ultimii 5 ani! Anul trecut, au fost aproape 57.800 de infracțiuni ce țin de violența domestică.
Acestea sunt doar cifrele oficiale, care au ajuns în atenția autorităților. Știm că, de prea multe ori, victimele tac. Ca femeie, mamă, soră și soție. Ca senator, fost ministru al Familiei și prima femeie primar general al Capitalei sunt ferm împotriva unor astfel de manifestări. Am atenționat constant și m-am exprimat public în numeroase rânduri că se promovează și se tolerează violența împotriva femeilor, inclusiv în clasa politică. Trebuie să spunem stop!”, a încheiat Gabriela Firea.